**Interniaethau PhD yng Nghanolfan Polisi Cyhoeddus Cymru**

Cefndir

Ariennir Canolfan Polisi Cyhoeddus Cymru (WCPP) gan y Cyngor Ymchwil Economaidd a Chymdeithasol (ESRC), Llywodraeth Cymru a Phrifysgol Cymru. Mae’n cydweithio ag arbenigwyr polisi blaenllaw i roi tystiolaeth a chyngor annibynnol o ansawdd uchel i weinidogion, y gwasanaeth sifil a gwasanaethau cyhoeddus sy'n eu helpu i wella penderfyniadau a chanlyniadau polisi. Mae'r Ganolfan hefyd yn ymgymryd ag ymchwil i ddatblygu dealltwriaeth o'r rôl y gall tystiolaeth ei chwarae i gynorthwyo gyda llunio polisïau a chyflenwi gwasanaethau cyhoeddus yn well. Mae rhagor o wybodaeth am y Ganolfan ar gael yma [www.wcpp.org.uk](http://www.wcpp.org.uk)

Dyma ail flwyddyn ein Cynllun Interniaethau PhD sy’n cynnig cyfleoedd i fyfyrwyr PhD a ariennir gan ESRC ar lwybrau’r Bartneriaeth Hyfforddiant Doethurol (DTP) yn sefydliadau’r DTP yng Nghymru gael treulio tri mis yn y Ganolfan i gymhwyso a datblygu eu sgiliau a’u technegau ymchwil i ymdrin â materion go iawn sy’n hynod gyfoes. Bydd yr interniaethau hyn yn cynnig cyfle rhagorol i fyfyriwr PhD gael profiad ymarferol o wneud ymchwil mewn sefydliad sy’n gweithio ar y rhyngwyneb rhwng ymchwil a llunio polisïau. Byddwch yn gweithio wrth ochr staff sydd â PhD ac sy’n gweithio ar hyn o bryd gyda llunwyr polisïau ac ymarferwyr i roi tystiolaeth i wella’r gwaith o lunio polisïau a gwasanaethau cyhoeddus yng Nghymru. Crynhoir profiad myfyrwyr PhD blaenorol [yma](https://www.wcpp.org.uk/cy/sylwebaeth/interniaethau-phd-dysgu-trwy-wneud/).

Bydd yr interniaeth yn gwella dealltwriaeth ymgeiswyr o’r gwaith o lunio polisïau yng Nghymru yn ogystal â gwella eu sgiliau ymchwil (e.e. chwilio am/adolygu llenyddiaeth, dylunio cynllun ymchwil). Hefyd bydd cyfle i chi ddatblygu amrywiaeth eang o sgiliau ymarferol (e.e. ysgrifennu adroddiadau, cyfathrebu, rheoli amser, gweithio mewn tîm, datblygu strategaethau effaith) a fydd yn allweddol i’ch gyrfa yn y dyfodol. Yn ogystal, bydd yr interniaeth yn galluogi’r ymgeisydd i estyn ei rwydwaith ymysg academyddion, llunwyr polisïau ac ymarferwyr yng Nghymru a thu hwnt.

Rydym wedi amlinellu tri phwnc i fyfyrwyr eu hystyried ochr yn ochr â galwad agored am bwnc a bennir gan fyfyriwr:

1. Deddf Llesiant Cenedlaethau’r Dyfodol (Cymru) 2015: Gweithredu a gwerthuso
2. Rôl tystiolaeth wrth lunio polisïau
3. Defnyddio offer polisi yng Nghymru wrth weithredu newid

Fel arall, gall myfyrwyr gynnig pwnc o'u dewis eu hunain, gan gymhwyso eu diddordebau a'u harbenigedd ymchwil i faes polisi y mae WCPP wedi gwneud gwaith ynddo. Os ydych chi'n ystyried cynnig eich pwnc eich hun, cysylltwch â Dr Andrew Connell Andrew.Connell@wcpp.org.uk ar gam cynnar i drafod cwmpas a siâp unrhyw gynnig cyn i chi ei gyflwyno.

Rhoddir rhagor o fanylion ynghylch pob prosiect isod. Mae’n debygol mai ansoddol yn bennaf fydd y fethodoleg arfaethedig ar gyfer pob prosiect, a bydd yn cynnwys cyfweliadau (wedi’u cynnal o bell o bosib), dadansoddi dogfennau, ac adolygu llenyddiaeth. Fodd bynnag, rydym yn croesawu dulliau cymysg ac astudiaethau meintiol lle mae cynigion yn dangos gwerth y dulliau hyn. Dylai'r holl allbynnau fod yn gyraeddadwy o fewn amserlen yr interniaeth (tri mis). Gofynnir i'r myfyriwr/myfyrwyr llwyddiannus ddylunio cynllun ymchwil drafft cyn dechrau gweithio ar y prosiect.

Manyleb y myfyriwr

Ar gyfer pob interniaeth, byddem yn disgwyl i’r myfyriwr fod â’r canlynol:

* Sgiliau ymchwil a dadansoddi cryf gan gynnwys profiad o wneud adolygiadau llenyddiaeth ac o ddulliau ansoddol (e.e. cyfweliadau lled-strwythuredig).
* Profiad o waith dadansoddol ym meysydd polisi cymdeithasol neu gyhoeddus.
* Y gallu i gynhyrchu dogfennau cryno, wedi’u hysgrifennu’n dda mewn fformat hygyrch.

Mae WCPP a DTP ESRC Cymru wedi ymrwymo i gefnogi a hyrwyddo cydraddoldeb, amrywiaeth, ac amgylchedd ymchwil cynhwysol. Rydym yn gwerthfawrogi'r cyfraniad amhrisiadwy a wneir gan ymchwilwyr o bob cefndir i'n gwaith. Rydym yn croesawu ceisiadau am yr interniaethau hyn gan grwpiau sydd heb gynrychiolaeth ddigonol ar hyn o bryd, gan gynnwys cymunedau Du, Asiaidd a Lleiafrifoedd Ethnig.

Canlyniadau a ragwelir i'r prosiect

Bydd pob interniaeth yn cynnwys y canlyniadau canlynol:

* Adroddiad byr (tua 12 tudalen) yn crynhoi'r dull a gymerwyd ac yn amlinellu'r canfyddiadau. Dylid ei gyflwyno mewn ffordd hygyrch er mwyn helpu i sicrhau y defnyddir yr ymchwil.
* Blog sy’n crynhoi’r ymchwil i’w gynnwys ar wefan y Ganolfan.
* O bosib, digwyddiad a drefnwyd gan y myfyriwr i gyflwyno canfyddiadau’r ymchwil, neu bodlediad.

Hyd a dyddiad dechrau’r interniaeth

Byddai’r interniaeth yn para am gyfnod o dri mis a bydd wedi’i lleoli yng Nghanolfan Polisi Cyhoeddus Cymru ym Mhrifysgol Caerdydd. Byddai'n well gennym i'r interniaeth gael ei chyflawni gyda’r myfyriwr yn mynychu ein swyddfeydd (yn dibynnu ar y cyngor diweddaraf ynghylch Covid-19) ond bydd hefyd yn bosibl ei chyflawni o bell. I fyfyrwyr sydd wedi’u cofrestru ar ysgoloriaeth ran-amser, mae’r interniaethau ar gael yn rhan-amser, a bydd angen trafod hyn ag arweinydd y prosiect.

Rydym yn hyblyg o ran dyddiad cychwyn yr interniaeth gan y bydd hyn yn dibynnu ar amgylchiadau unigol, ond rydym yn rhagweld dyddiad cychwyn ym mis Ionawr 2022.

Cyllid a chostau

Bydd yr ymgeisydd llwyddiannus yn cael estyniad â thâl o dri mis i’w PhD ar gyfradd fisol ddangosol o £1,500 y mis (ffioedd a chostau cyflog).

Gall Canolfan Polisi Cyhoeddus Cymru dalu am gostau teithio a llety rhesymol i fyfyrwyr nad ydynt fel arfer yn byw yng Nghaerdydd. Dylai’r ceisiadau fod yn gyson â chanllawiau DTP Cymru. Fel arfer ni fyddai disgwyl bod angen i fyfyriwr sydd wedi’i gofrestru yng Nghaerdydd adhawlio costau teithio/llety. Ni fyddwn yn ymdrin yn llai ffafriol â cheisiadau gan fyfyrwyr sydd angen arian ychwanegol ar gyfer teithio a llety. Os oes gennych unrhyw ymholiadau am hyn, cysylltwch â Carole Baker yn DTP Cymru: enquiries@walesdtp.ac.uk

1. Deddf Llesiant Cenedlaethau’r Dyfodol (Cymru) 2015: Gweithredu a gwerthuso

Mae’r gymuned ryngwladol wedi ystyried bod Deddf Llesiant Cenedlaethau’r Dyfodol (Cymru) yn ‘arloesol’ o ran ei ffordd o dargedu newid cadarnhaol, hirhoedlog ac o weithredu nodau datblygu cynaliadwy. Fodd bynnag, ni fu llawer o ymchwil ar y testun, a Llywodraeth Cymru a chyrff cyhoeddus eraill yng Nghymru sydd wedi cyhoeddi’r rhan fwyaf o’r allbynnau presennol. Nod y prosiect hwn fydd llywio’r sgwrs yng Nghymru ar y Ddeddf a’i heffaith.

Mae Canolfan Polisi Cyhoeddus Cymru wedi cynnal prosiect byr ar ystyr y Ddeddf drwy ddadansoddi cynlluniau lles a gyhoeddwyd gan Fyrddau Gwasanaethau Cyhoeddus a thrwy gynnal cyfweliadau â rhanddeiliaid allweddol. Mae papur academaidd ar weithredu'r Ddeddf wedi'i gyhoeddi [yma](https://doi.org/10.1080/1523908X.2020.1858768).

Mae angen gwaith ymchwil pellach i archwilio a yw’r Ddeddf wedi newid sut mae polisïau a gwasanaethau wedi’u llunio a’u gweithredu ledled Cymru, ac os felly, sut. Mae ffyrdd amrywiol o asesu effaith y Ddeddf. Gallai’r interniaeth ganolbwyntio ar archwilio:

* Effaith agweddau penodol ar y Ddeddf, e.e. drwy asesu un o’r pum ffordd o weithio (hirdymor, atal, integreiddio, cydweithio, ac ymwneud); drwy ganolbwyntio ar newid yn un o’r saith nod lles; drwy archwilio corff cyhoeddus yn fanwl (e.e. Bwrdd Gwasanaeth Cyhoeddus, cyngor neu Lywodraeth Cymru); neu drwy asesu sut mae’r Ddeddf wedi cyflawni o ran dibenion strategol Comisiwn Cenedlaethau’r Dyfodol (e.e. sut maen nhw wedi gweithredu ar y materion a’r heriau mawr sy’n wynebu cenedlaethau’r dyfodol).
* I ba raddau mae cyrff cyhoeddus wedi derbyn yr argymhellion gan Gomisiynydd Cenedlaethau’r Dyfodol i fodloni ei amcanion lles, ac effaith hyn.
* Effaith y Ddeddf ar newid yn y 46 dangosydd (neu rai ohonynt) sy’n mesur lles economaidd, cymdeithasol, amgylcheddol a diwylliannol.
* A yw’r Ddeddf wedi gwneud i bobl ymddwyn yn wahanol, ac os felly, sut.
* Sut mae'r Ddeddf yn cymharu â pholisïau mewn gwledydd eraill.

Byddwn yn gweithio gyda’r ymgeisydd i benderfynu ar gwestiwn terfynol yr ymchwil.

Bydd yr ymgeisydd yn gwneud arolwg byr o’r dogfennau allweddol sy’n ymwneud â’r Ddeddf (e.e. adroddiadau’r Comisiynydd, Swyddfa Archwilio Cymru ac ati) ac yn helpu i ddatblygu’r dull methodolegol sy’n debygol o gynnwys casglu data yn ystod gwaith maes (e.e. cyfweliadau, grwpiau ffocws, ac o bosibl aduniad polisi), dadansoddi data, ac ysgrifennu’r canlyniadau ar ffurf adroddiad a blog. Hefyd mae posibilrwydd y cewch gyfrannu tuag at gyhoeddiad academaidd.

Bydd yr ymgeisydd yn ymgysylltu â llunwyr polisïau a rhanddeiliaid eraill ar lefelau cenedlaethol a lleol a fydd yn helpu i ehangu ei rwydwaith. Byddwch yn datblygu sgiliau ymchwil a threfnu/rheoli prosiect allweddol – e.e. rheoli rhan o’r prosiect – a fydd yn drosglwyddadwy i swydd academaidd neu bolisi yn y dyfodol. Yn olaf, bydd eich ymchwil yn cyfrannu at y drafodaeth ynghylch llwyddiant y Ddeddf ac yn cynnig argymhellion yn seiliedig ar dystiolaeth ar gamau i wella sut caiff ei gweithredu.

Os oes gennych chi unrhyw gwestiynau sy’n ymwneud â’r prosiect, cyfeiriwch nhw at Dr Eleanor MacKillop Eleanor.MacKillop@wcpp.org.uk

2. Rôl tystiolaeth wrth lunio polisïau

Mae angen cynyddol ymysg cyrff sy’n broceru gwybodaeth, fel Canolfan Polisi Cyhoeddus Cymru, a chyrff eraill sy’n cefnogi gwelliannau i wasanaethau cyhoeddus, i ddeall yn well sut mae tystiolaeth yn cael ei defnyddio. Yn gynyddol, mae ymchwilwyr wedi gwrthod modelau rhy syml o ddefnyddio tystiolaeth, a hynny o blaid dulliau mwy cynnil sy’n nodi mai un rhan yn unig yw tystiolaeth o brosesau polisi cymhleth. Mae’r prosesau hyn yn cynnwys rhyngweithio rhwng llawer o weithredwyr sy’n dod o dan ddylanwad normau, gwerthoedd, credoau a gwleidyddiaeth. Mae pob un o’r ffactorau hyn yn effeithio ar sut caiff tystiolaeth ei chasglu, ei throsi, a’i defnyddio wrth lunio polisïau a llunio/cyflwyno gwasanaethau.

Bydd y prosiect yn adeiladu ar ein gwaith presennol ar [froceriaid gwybodaeth](https://doi.org/10.1332/030557319X15740848311069) i wella dealltwriaeth o sut a phryd y gall gwybodaeth ac arbenigedd sy'n deillio o ymchwil lywio polisi ac ymarfer (ar lefel genedlaethol neu leol). Gallai'r prosiect hwn gynnwys astudio cymunedau polisi-tystiolaeth o amgylch maes polisi datganoledig neu archwilio'r cymunedau polisi-tystiolaeth mewn ardal leol. Bydd yr ymgeisydd yn archwilio rhai o’r cwestiynau ymchwil canlynol:

* Pa fecanweithiau sy'n gweithio orau i annog cynhyrchu, trosglwyddo a defnyddio tystiolaeth?
* Sut caiff tystiolaeth sy’n deillio o ymchwil ei chasglu, ei throsi, ei defnyddio neu ei hanwybyddu ym maes llunio polisïau ac ymarfer?
* Beth yw effaith broceriaid gwybodaeth ar bolisi ac ymarfer?
* Pwy sy’r gweithredwyr sy’n ymwneud â chymuned polisi-tystiolaeth?
* Sut mae cyfansoddiad a swyddogaeth cymunedau polisi-tystiolaeth yng Nghymru yn cymharu â chymunedau tebyg yn Lloegr neu’r Alban?

Byddwn yn gweithio gyda’r ymgeisydd i benderfynu ar gwestiwn terfynol yr ymchwil.

Bydd yr ymchwilydd yn ymwneud â dadansoddi dogfennol, adolygiad llenyddiaeth, cyfweliadau neu ddadansoddiad astudiaeth achos a chynhyrchu adroddiad. Bydd y prosiect yn anelu at gael effaith ar bolisi/ymarferwyr yn ogystal â chynulleidfaoedd academaidd gan y bydd yn cynhyrchu gwybodaeth newydd am rôl tystiolaeth wrth lunio polisïau yng Nghymru. Hefyd, bydd yr ymchwilydd yn ymwneud â chynhyrchu adroddiadau/blogiau ac yn cymryd rhan mewn gweithgareddau i godi ymwybyddiaeth o’r ymchwil a’i throsi’n bolisi/ymarfer.

Os oes gennych chi unrhyw gwestiynau sy’n ymwneud â’r prosiect, cyfeiriwch nhw at Dr Hannah Durrant Hannah.Durrant@wcpp.org.uk

3. Defnyddio offer polisi yng Nghymru wrth weithredu newid

Mae Cymru’n rhan gymharol dlawd o’r DU ac yn wynebu nifer o heriau cymdeithasol ac economaidd hirsefydlog. I ateb yr heriau hyn, mae gan Lywodraeth Cymru, fel unrhyw lywodraeth, amrywiaeth o offerynnau polisi at ei defnydd. Er enghraifft, gall wneud deddfau drwy’r Senedd, gall wario arian (a’i godi i ryw raddau), gall gasglu a throsglwyddo gwybodaeth, a gall adeiladu a rheoli rhwydweithiau. Ond prin iawn yw’r gwasanaethau y mae hi ei hun yn eu cyflwyno, ac mae amrywiaeth o gyfyngiadau cyfansoddiadol, sefydliadol a materol ar ei hoffer. Felly, mae’n bwysig deall yr amrywiaeth o offer ffurfiol ac anffurfiol sydd gan Lywodraeth Cymru, a meddwl yn ddadansoddol ac yn greadigol ynghylch sut gellid eu defnyddio i gael yr effaith fwyaf posibl.

Nod y prosiect hwn yw mapio a dadansoddi'r offer polisi a ddefnyddir gan Lywodraeth Cymru wrth fynd i'r afael â her bolisi o ddewis yr ymchwilydd. Gallai hyn gynnwys tynnu ar archif o aseiniadau tystiolaeth Canolfan Polisi Cyhoeddus Cymru a gomisiynwyd gan Lywodraeth Cymru er mwyn deall natur ac amrywiaeth yr heriau hyn. Gan gyfuno’r dadansoddiad hwn â’r llenyddiaeth bresennol ar ‘offer llywodraeth’ fel fframwaith damcaniaethol, bydd yr ymchwilydd yn nodi ac yn dadansoddi’r ffyrdd y mae Llywodraeth Cymru wedi ceisio defnyddio offer a pha lwyddiant a gafwyd wrth wneud hyn.

Y cwestiynau ymchwil tebygol ar gyfer yr astudiaeth hon fydd:

* Pa offer polisi sydd gan Lywodraeth Cymru (yn gyffredinol ac mewn meysydd polisi penodol)?
* A oes offer polisi y gallai Llywodraeth Cymru eu defnyddio’n fwy, neu’n fwy effeithiol?
* Beth yw’r amodau ar gyfer defnydd effeithiol o offer polisi gan Lywodraeth Cymru?
* Os yw’n berthnasol i'r her bolisi a ddewiswyd i'w hastudio, sut mae'r rôl y mae Llywodraeth y DU yn ei chwarae yn dylanwadu ar y defnydd o offer polisi gan Lywodraeth Cymru (e.e. yr ymddygiad mwy ymyraethol o ran yr agenda 'codi’r gwastad')?
* Sut mae hyn yn ychwanegu at ein dealltwriaeth academaidd o’r amodau ar gyfer defnyddio offer polisi’n effeithiol gan lywodraethau is-genedlaethol a/neu lywodraethau gwledydd bychain yn fwy cyffredinol?

Bydd yr ymchwilydd yn ymwneud ag adolygu’r llenyddiaeth academaidd a’r adroddiadau polisi (e.e. adroddiadau Swyddfa Archwilio Cymru), dadansoddi amrywiaeth o allbynnau’r Ganolfan a chynhyrchu adroddiad ar y canfyddiadau. Efallai y bydd hefyd yn bosibl cynnal ymchwil sylfaenol (e.e. cyfweliadau lled-strwythuredig gyda llunwyr polisïau) a chyfrannu tuag at gyhoeddiad academaidd.

Nod y prosiect fydd cael effaith ar lunwyr polisïau yn ogystal â chynulleidfaoedd academaidd gan y bydd yn cynhyrchu gwybodaeth newydd am argaeledd a defnydd offer polisi yng Nghymru. Bydd hyn yn werthfawr i’r rhai sy’n gweithio ym maes eang llunio a gweithredu polisïau is-genedlaethol ac i wledydd bach, yng Nghymru a thu hwnt. Hefyd bydd yr ymgeisydd yn drafftio papur briffio polisi byr ar y canfyddiadau er mwyn codi ymwybyddiaeth o’r ymchwil a sut i’w throi’n bolisi/ymarfer.

Os oes gennych chi unrhyw gwestiynau sy’n ymwneud â’r prosiect, cyfeiriwch nhw at Dr Andrew Connell Andrew.Connell@wcpp.org.uk

Sut i gyflwyno cais

Rydym yn croesawu ceisiadau gan fyfyrwyr ar *bob un* o lwybrau’r DTP. Os oes gennych ddiddordeb yn yr interniaethau hyn, dylech drafod y cyfle hwn yn gyntaf â’ch goruchwyliwr a chael caniatâd ganddo/ganddi i wneud cais. Os oes gennych ddiddordeb mewn unrhyw un o’r interniaethau, byddem yn eich cynghori’n gryf i gysylltu â’r person a fydd yn goruchwylio pob prosiect.

Anfonwch lythyr cais a CV i enquiries@walesdtp.ac.uk erbyn **dydd Gwener 29 Hydref 2021**.Dylai pob dogfen fod yn ddim mwy na dwy ochr A4. Dylai eich llythyr gadarnhau bod eich prif oruchwyliwr yn cytuno â’ch cais a dylech awgrymu dyddiad dechrau. Dylai’r llythyr nodi pa interniaeth y mae gennych ddiddordeb ynddi a dylai amlinellu eich syniadau ynghylch yr ymagwedd fethodolegol arfaethedig at yr astudiaeth a syniadau ar ffyrdd o ledaenu’r canfyddiadau. Hefyd dylech gynnwys sut rydych chi’n teimlo y byddai’r interniaeth o fudd i’ch rhaglen Ddoethurol.

Bydd cyfweliad yn rhan o’r broses ddethol. Bydd yn digwydd drwy Zoom neu MS Teams.